

# R O M Â N I A

# GUVERNUL ROMÂNIEI

**COMITETUL NAŢIONAL PENTRU SITUAŢII DE URGENŢĂ**

**CENTRUL NAȚIONAL DE COMBATERE A BOLILOR**

# DECIZIA nr. 1

**privind măsurile adoptate în cadrul ședinței extraordinare**

# din data de 11.03.2025

Având în vedere:

Contextul epidemiologic internațional determinat de apariția și evoluția recentă în Ungaria a unui focar de febră aftoasă, precum și de notificarea în luna ianuarie a unui focar de febră aftoasă în Germania,

contagiozitatea crescută a virusului care produce această boală, gradul ridicat de difuzibilitate al acestei boli, modul de transmitere al bolii,

eliminarea controalelor vamale ca urmare a intrării României în spațiul Schengen care cresc gradul de contaminare al fermelor de biungulate,

ținând cont de solicitarea Autorității Naționale Sanitare Veterinare și pentru Siguranța Alimentelor privind necesitatea adoptării urgente a unor măsuri suplimentare adecvate care să prevină apariția și evoluția acestei boli pe teritoriul României,

în temeiul Hotărârii nr. 2 a CNSSU din 06.07.2018, art. 26 alin. (43) din Ordonanța Guvernului nr. 42/2004 privind organizarea activității sanitar-veterinare și pentru siguranța alimentelor, aprobată cu modificări și completări prin Legea nr. 215/2004, cu modificările și completările ulterioare, precum și al prevederilor Hotărârii Guvernului nr. 1189/2009 privind organizarea, funcționarea și atribuțiile Centrului Național de Combatere a Bolilor și a structurilor din componența acestuia, coroborate cu prevederilor art.8^1 și art. 20 lit. c) din Ordonanța de Urgență a Guvernului nr. 21/2004 privind Sistemul Național de Management al Situațiilor de Urgență, aprobată prin Legea nr.15 din 28.02.2005, cu modificările și completările ulterioare,

# CENTRUL NAȚIONAL DE COMBATERE A BOLILOR

adoptă prezenta

**DECIZIE:**

**Art.1** Începând cu data aprobării prezentei Decizii, toate instituțiile din România cu responsabilități în combaterea bolilor (ANSVSA, DSVSA, Autoritatea Vamală Română, MAI prin Poliția de Frontieră, Poliția Română și Jandarmeria Română, Poliția Locală), precum și operatorii din exploatațiile de biungulate, vor adopta următoarele măsuri care să prevină apariția și evoluția febrei aftoase pe teritoriul României:

**1. Traficul de camioane care transportă animale biungulate vii (bovine, ovine, caprine, porcine), cai, furaje, paie pentru așternut, compost, gunoi de grajd dinspre Ungaria spre România va fi interzis.**

Responsabili: ANSVSA, DSVSA, Autoritatea Vamală Română, MAI prin Poliția de Frontieră, Poliția Română și Jandarmeria Română, Poliția Locală.

**2. Afluirea și tranzitul dinspre Ungaria (toată țara) şi Slovacia (zona de restricții conform dispozițiilor Comisiei Europene) a următoarelor produse va fi interzisă:**

* ***carne proaspătă (refrigerată sau congelată) provenită de la animale biungulate,***
* ***produse din carne provenite de la animale biungulate pentru care nu s-a asigurat un tratament adecvat pentru neutralizarea virusului febrei aftoase (fiind acceptate produse preparate termic),***
* ***laptele spot,***
* ***produse din lapte, pentru care nu s-a asigurat un tratament adecvat pentru neutralizarea virusului febrei aftoase,***
* ***lapte materie primă pentru care nu se va putea face dovada că provine de la animale testate cu rezultate negative pentru febra aftoasă în ultimele 24 ore anterioare expedierii,***
* ***material biologic, material seminal, subproduse de origine de origine animală,***
* ***societățile comerciale care au contracte în derulare pentru procesare sunt obligate să notifice DSVSA județene în 24 de ore de la publicarea prezentei Decizii în grafic de livrări care va fi transmis DSVSA județene.***

Responsabili: ANSVSA, DSVSA, Autoritatea Vamală Română, MAI prin Poliția de Frontieră, Poliția Română și Jandarmeria Română, Poliția Locală, operatori din industria alimentară.

**3. Toate fermele care au afluit animale vii biungulate dinspre Ungaria şi Slovacia după 1 februarie 2025, vor fi inspectate şi în funcţie de constatări, se vor preleva probe în vederea stabilirii statusului epidemiologic al exploataţiei.**

Responsabili: DSVSA, operatorii din cadrul exploataţiilor de biungulate

**4.Intensificarea măsurilor de dezinfecţie şi dezinsecţie la nivelul unităţilor de creștere a animalelor menționate mai sus, cât şi la nivelul mijloacelor de transport de orice fel care intră sau ies din exploataţii**.

Responsabili: DSVSA, operatorii din cadrul exploatațiilor de biungulate

**Art. 2**Măsurile prevăzute la art.1 al prezentei Decizii se vor aplica până la ridicarea măsurilor de restricții instituite ca urmare a diagnosticării febrei aftoase.

**Art.3 *Începând cu data prezentei Decizii se stabilesc următoarele atribuţii:***

1. ***Atribuții la nivel de ANSVSA***

* Identifică principalele vulnerabilități asociate activităților de transport biungulate și propune mecanisme de prevenție și intervenție.
* Propune si implementează protocoale de colaborare cu instituțiile în măsură să susțină descurajarea transporturilor menționate dinspre Ungaria în România*.*

1. ***Atribuții la nivel de DSVSA***

* Asigură resursa permanentă de personal medical veterinar specializat și competent în scopul intervenției rapide în situațiile semnalate de Poliția de Frontieră, Poliția Locală și Inspectoratele de Poliție Județene.
* Efectuează inspecții și recoltează probe în vederea stabilirii statusului epidemiologic al exploatațiilor de biungulate, acolo unde se impune.
* Verifică efectuarea acţiunilor de dezinfecţie efectuate în exploataţiile de biungulate, precum şi a mijloacelor de transport care intră şi ies din exploataţie.

1. **Atribuții pentru Poliția de Frontieră, Inspectoratele de Poliție Județene/Inspectoratele de Jandarmi Județene/Poliția Locală din județele de graniță ale Romaniei:**

- Intensifică acțiunile de patrulare în scopul identificării tuturor transporturilor care nu respectă restricțiile prevăzute la Art. 1, punctul 1 și punctul 2 al prezentei Decizii.

- În funcție de competențe, reține toate transporturile mai sus menţionate până la sosirea, în maxim 30 minute, a medicului veterinar desemnat de DSVSA teritorială competentă, chiar dacă sunt sau nu însoțite de documente de transport.

- Informează DSVSA-urile teritorial competente în legatură cu toate transporturile ilegale identificate.

- Asigură și menține ordinea publică pe timpul efectuării activităților sanitar – veterinare în conformitate cu legislația în vigoare.

1. ***Atribuții pentru Operatorii din cadrul exploataţiilor de biungulate***

- Supraveghează animalele şi anunţă orice supiciune de boală în cel mai scurt timp medicului veterinar şi DSVSA-urilor judeţene.

- Asigură efectuarea dezinfecţiilor din cadrul exploataţiei, precum şi a oricăror mijloace de transport care intră şi ies din exploataţie.

# VICEPRIM-MINISTRU, MINISTRUL AFACERILOR INTERNE

**PREŞEDINTELE CENTRULUI NAŢIONAL DE COMBATERE A BOLILOR**

# Marian-Cătălin PREDOIU

**Contrasemnează**

|  |  |  |
| --- | --- | --- |
| **MINISTRUL AGRICULTURII ȘI**  **DEZVOLTĂRII RURALE**  **Florin Ionuț BARBU** |  | **PREŞEDINTELE AUTORITĂŢII NAŢIONALE**  **SANITARE VETERINARE**  **ŞI PENTRU SIGURANŢA ALIMENTELOR**  **DR. Alexandru Nicolae BOCIU** |